b'\n_START_ARTICLE_\nPartiotytt\xc3\xb6jen Maailmanliitto\n_START_SECTION_\nMaailmankonferenssi\n_START_PARAGRAPH_\nMaailmankonferenssi (World Conference) on Partiotytt\xc3\xb6jen Maailmanliiton ylin p\xc3\xa4\xc3\xa4tt\xc3\xa4v\xc3\xa4 elin, joka kokoontuu kolmen vuoden v\xc3\xa4lein. Jokaisella j\xc3\xa4senj\xc3\xa4rjest\xc3\xb6ll\xc3\xa4 on oikeus l\xc3\xa4hett\xc3\xa4\xc3\xa4 konferenssiin kaksi delegaattia. Sen teht\xc3\xa4v\xc3\xa4n\xc3\xa4 on hyv\xc3\xa4ksy\xc3\xa4 p\xc3\xa4\xc3\xa4t\xc3\xb6slauselmia (resolution), joiden perusteella maailmanliiton toimintaa kehitet\xc3\xa4\xc3\xa4n, valita j\xc3\xa4senet Maailmanhallitukseen ja hyv\xc3\xa4ksy\xc3\xa4 uudet j\xc3\xa4senj\xc3\xa4rjest\xc3\xb6t tai erottaa niit\xc3\xa4._NEWLINE_Maailmanliiton 20. Maailmankonferenssi vuonna 1969 j\xc3\xa4rjestettiin Otaniemen Dipolissa, Espoossa parin kuukauden v\xc3\xa4lill\xc3\xa4 samassa paikassa j\xc3\xa4rjestetyst\xc3\xa4 Partioliikkeen Maailmanj\xc3\xa4rjest\xc3\xb6n 22. Maailmankonferenssista.\n_START_SECTION_\nMaailmanhallitus\n_START_PARAGRAPH_\nMaailmankomitea (World Board, aiemmin World Committee) on Partiotytt\xc3\xb6jen Maailmanliitto toimeenpaneva elin. Hallitukseen kuuluu 12 Maailmankonferenssissa kuuden vuoden kaudelle valittua j\xc3\xa4sent\xc3\xa4 ja viisi maailmanliiton alueiden valitsemaa j\xc3\xa4sent\xc3\xa4. Lis\xc3\xa4ksi j\xc3\xa4senen\xc3\xa4 on virkansa puolesta rahastokomitean puheenjohtaja._NEWLINE_Maailmanhallituksessa istuu t\xc3\xa4ll\xc3\xa4 hetkell\xc3\xa4 yksi suomalainen: Heidi Jokinen, joka nousi vuonna 2016 varaj\xc3\xa4senest\xc3\xa4 varsinaiseksi j\xc3\xa4seneksi toisen j\xc3\xa4senen luovuttua paikastaan. Muita maailmanhallituksessa istuneita suomalaisia ovat: Anni Collan (1932\xe2\x80\x931938), Sylvi Visap\xc3\xa4\xc3\xa4 (1946\xe2\x80\x931952, josta puheenjohtajana 1950\xe2\x80\x931952), Helvi Sipil\xc3\xa4 (1957\xe2\x80\x931966) ja Doris Stockmann (1978\xe2\x80\x931987, josta puheenjohtajana 1984\xe2\x80\x931987).\n_START_SECTION_\nMaailmantoimisto\n_START_PARAGRAPH_\nMaailmantoimisto (World Bureau) on Partiotytt\xc3\xb6jen Maailmanliiton sihteerist\xc3\xb6, joka sijaitsee Lontoon Olave Centeriss\xc3\xa4, Yhdistyneess\xc3\xa4 kuningaskunnassa. Maailmantoimisto toimii englanniksi, espanjaksi ja ranskaksi.\n_START_SECTION_\nTunnus\n_START_PARAGRAPH_\nPartiotytt\xc3\xb6jen Maailmanliiton tunnus on sinisell\xc3\xa4 taustalla oleva kultainen kolmiapila. Sininen v\xc3\xa4ri symboloi taivasta ja kultainen sielt\xc3\xa4 hehkuvaa aurinkoa. Apilan lehdyk\xc3\xb6iss\xc3\xa4 olevat t\xc3\xa4hdet edustavat partioihanteita ja -lupausta. Lehtisuoni on kompassineula, joka osoittaa oikeaa suuntaa, yl\xc3\xb6sp\xc3\xa4in ja merkin alap\xc3\xa4\xc3\xa4ss\xc3\xa4 oleva tuli, joka kuvastaa rakkauden liekki\xc3\xa4. Tunnuksen uloin ympyr\xc3\xa4 symboloi yhteist\xc3\xa4 Maailmanliittoa.'